**Karstulan kunta 1.1.2020**

**Peruskoulussa, esiopetuksessa ja päivähoidossa olevien lasten tapaturmavakuutus ja korvauskäytäntö -** **vakuutusnumero** SP000223296

Vakuutus on voimassa perusopetuslain tarkoittamassa työsuunnitelman mukaisessa toiminnassa ja valvotussa päivähoitotoiminnassa, sekä näihin liittyvien välittömien matkojen aikana. Välittömällä matkalla tarkoitetaan matkaa suorinta tietä kotoa kouluun/päivähoitoon ja takaisin. Vakuutettuina ovat myös kaupungin peruskouluissa opiskelevat muiden kuntien asukkaat peruskoulun opetussuunnitelman mukaisessa toiminnassa.

**Vakuutus on voimassa vakuutuskirjassa mainituissa toiminnoissa kuten:**

* Aamu- ja iltapäivähoidossa
* Päivähoidossa
* Esikoulun, peruskoulun ja lukion työsuunnitelman mukaisessa toiminnassa, mukaan lukien käytännön harjoittelutyö, leirikoulut ja luokkaretket
* Kaikissa perusopetuksen kouluissa ja lukioissa
* Nuoriso- ja kerhotoiminnassa
* Kaupungin järjestämillä leireillä ja retkillä
* Edellä mainituissa tapauksissa vakuutus on voimassa myös niihin liittyvien välittömien matkojen aikana; tarkoittaa matkaa suorinta tietä edellä mainittuun toimintaan ja takaisin
* Vakuutus on voimassa yllä mainitussa toiminnassa silloin, kun kaupunki on pääjärjestäjä

**Mikä on tapaturma?**

Tapaturma on äkillinen, ulkoisen ruumiinvamman aiheuttava odottamaton tapahtuma, joka sattuu vakuutetun tahtomatta, myös mm. vakuutetun tahtomatta tapahtunut hukkuminen, lämpöhalvaus, auringonpistos, paleltuminen ja erehdyksessä nautitun aineen aiheuttama myrkytys.

**Vakuutus korvaa:**

* Vakuutussopimuksen mukaiset, vakuutusehdoissa mainitut hoidosta syntyneet kulut siltä osin, kuin niistä ei ole tai olisi ollut oikeutta korvaukseen jonkin lain perusteella, perusopetuslakia lukuun ottamatta
* Tapaturmavamman tutkimuksesta ja hoidosta aiheutuvat kustannukset
* Lääkärin määräämät reseptilääkkeet
* Tapaturmassa vaurioituneiden hampaiden hoitokustannukset (Huom! purtaessa hampaalle aiheutuneita vahinkoja ei korvata tästä vakuutuksesta)
* Hoitoon liittyvät, vamman tilan vaatimat kohtuulliset ja välttämättömät matkakulut (ambulanssi, taksi). Yksityisen moottorikäyttöisen kulkuneuvon käytöstä syntyneitä kuluja korvataan enintään 0,35 €/km
* Ensiapuluonteisen hoidon antamisen yhteydessä rikotut vaatteet
* Lääkärinhoitoa edellyttävän tapaturman yhteydessä käytössä rikkoutuneiden silmälasien, kuulokojeen, hammasproteesin ja turvakypärän korjauskustannukset tai jos korjaaminen on mahdotonta, entistä vastaavan hankintakulut
* Hoidollisesti välttämättömän lääkinnällisen välineen ensimmäisestä hankkimisesta aiheutuvat kustannukset
* Tapaturmavamman leikkaus- tai kipsaushoidon jälkeisestä välttämättömästä, lääkärin määräämästä fysikaalisesta hoidosta aiheutuneet kustannukset, kuitenkin enintään yksi yhteensä 10 kerran hoitojakso - hoito tulee antaa kuuden kuukauden kuluessa leikkaus- tai kipsaushoidosta
* Vakuutusyhtiön etukäteen hyväksymä, tästä vakuutuksesta korvatun tapaturman aiheuttama plastiikkakirurginen hoito tai leikkaus.

**Vakuutusmäärät:**

- Korvausmaksimi vakuutuksesta/tapaturma hoitokulut 3.500 €

- Pysyvän haitan turva 15.000 €

- Kuolemantapausturva 3.000 €

**Vakuutuksesta ei korvata mm.**

* Vakuutetulla olleen vian, vamman tai sairauden aiheuttamia vahinkotapahtumia esim. epileptikko kaatuu epilepsiakohtauksen vuoksi ja loukkaa polvensa tai henkilöllä on rakenteellinen polven sijoiltaanmenotaipumus, josta aiheutuu kaatuminen tai jokin vamma
* Kivennäisaine-, vitamiini-, ravinto- tai rohdosvalmisteita
* Puhe-, psyko-, ravitsemus-, toiminta- tai neuropsykologista taikka muuta näihin verrattavaa terapiaa, tutkimusta, hoitoa tai kuntoutusta
* Kuntoutusta
* Kosmeettista hoitoa tai leikkausta
* Pysyviä lääkinnällisiä apuvälineitä
* Yöpymiskustannuksista, huoltajan, omaisen tai hoitajan työansionmenetyksestä, päivähoidosta, kotihoito- tai kodinhoitokustannuksista tai niihin verrattavista muista välillisistä kustannuksista
* Puhelinkuluja
* Pysäköintikustannuksia
* Vammasta aiheutuneita psyykkisiä seurauksia

Jos tapaturmavammaan tai tapaturmavamman paranemisen pitkittymiseen on olennaisesti myötä tapaturmasta riippumaton sairaus tai vika, maksetaan korvausta vain siltä osin kuin sen on katsottava aiheutuneen vakuutuksesta korvattavasta tapaturmasta.

**Vahingoista ilmoittaminen ja korvauksenhaku**

**Vakuutukseen liittyvän vahinkoilmoituksen tekee kunta If Yrityskansion kautta keskitetysti.**

Vahinkoilmoitus säilyy If Yrityskansion arkistossa, mutta sen voi tulostaa ja säilyttää vahingoittuneen papereiden mukana koulussa. On hyvä, että vanhat ilmoitukset löytyvät myös koulun omista arkistoista, koska korvausvaatimuksia saattaa tulla vuosienkin jälkeen. Henkilövahingon kuluja korvaa myöhemminkin luonnollisesti se vakuutusyhtiö, jossa vakuutus on ollut voimassa tapaturmahetkellä.

**Vakuutuksenottaja hakee korvausta maksetuista kuluista If Yrityskansion kautta.**

Perusopetuslain perusteella hoitokuluista vastuussa olevan tahon tulee ensin maksaa tapaturmasta syntyneet hoitokulut. Korvausvaatimuksen voi tehdä jo vahinkoilmoituksen kuluerittelyyn tai myöhemmin vastaamalla viestillä aiemmin tehtyyn vahinkoilmoitukseen. Tehty vahinkoilmoitus etsitään If Yrityskansiosta ja siihen liittyvä uusi viesti lähetetään Vastaa viestillä –toiminnolla.

**Vanhemmat hakevat korvausta maksamistaan kuluista tai matkakuluista sähköisesti osoitteessa**

[www.if.fi/henkilovahinko](http://www.if.fi/henkilovahinko).

[www.if.fi/yritysasiakkaat/ilmoita-vahingosta/henkilovahinko/internet-korvaushakemus](http://www.if.fi/yritysasiakkaat/ilmoita-vahingosta/henkilovahinko/internet-korvaushakemus)

Vahingoittuneen tiedot ja/tai vahinkonumero on liitettävä kulukorvaushakemuksen.

Lisätietoja saa sähköpostitse osoitteesta: personal@if.fi tai puhelimitse numerosta 010 19 17 15.

Kulutositteet pyydämme toimittamaan vain tarvittaessa.